30.12.2022
ET
Euroopa Liidu Teataja
C 498/19
17. nõuab, et sõiduautodele, kaubikutele, veoautodele ja bussidele kehtestataks veel üks ELi heitenorm (Euro 7/VII), et vähendada toksiliste saasteainete (nt lämmastikoksiid, ammoniaak, süsinikmonooksiid ja tahked osakesed PM 10–2,5) heidet ning vältida kümneid tuhandeid enneaegse surma juhtumeid igal aastal.
Komitee peab äärmiselt kahetsusväärseks Euroopa Komisjoni otsust lükata Euro 7/VII ettepanekud oma 2022. aasta tööprogrammis jälle edasi, mis seab kahtluse alla komisjoni nullsaaste eesmärgi ja pühendumise Euroopa rohelisele kokkuleppele ning ohustab transporditööstuse suutlikkust kavandada tehnilisi muudatusi;
Kõigile kättesaadav liikuvus 18. nõuab ühistranspordisüsteemi, mis on kättesaadav kõikidele kodanikele ja mille puhul on juba kavandamise etapist alates tagatud kaasatus, arvestades eeskätt puuetega inimestega.
Komitee rõhutab kasu, mida toob kasutajate kaasamine taristu ja transporditeenuste kavandamise varasest etapist alates.
Komitee kinnitab ligipääsetavuse tähtsust, mis on välja toodud Euroopa puuetega inimeste õiguste strateegia 2021–2030 ja Euroopa ligipääsetavuse akti raames, ning juhib tähelepanu selliste projektide nagu „Access City Award“ tähtsusele;
19.
nõuab terviklikumat lähenemisviisi, et tagada ligipääsetavus kogu reisi vältel;
20. rõhutab, et liikuvusvaesuse probleemiga tegelemine on väga vajalik sotsiaalse, majandusliku ja territoriaalse ühtekuuluvuse huvides.
Komitee nõuab seepärast mitmeliigilist ja integreeritud käsitlusviisi, et võidelda liikuvusalase tõrjutuse vastu ja tagada võrdne juurdepääs linnakeskustele.
Komitee väljendab sellega seoses heameelt komisjoni uues linnalise liikumiskeskkonna raamistikus võetud kohustuse üle vähendada ebavõrdsust ühistranspordivõrgule juurdepääsul, sealhulgas parandada juurdepääsu raudteejaamadele.
Komitee nõuab ka suuremat toetust väiksematele linnadele, linnalähipiirkondadele ning sõltuvatele maa- ja mägipiirkondadele, eelkõige vähem arenenud piirkondades, et tagada nimetatud alade ühendatus ja nende elanike võrdne juurdepääs üleminekule kestlikule liikuvusele;
Ühistranspordi kui linnaliikuvuse keskse elemendi tugevdamine 21. kiidab komisjoni väljendatud kavatsust teha koostööd riiklike ja kohalike ametiasutuste ning kõigi sidusrühmadega, tagamaks, et ühistransport jääb linnaliikuvuse keskseks elemendiks.
Komitee rõhutab vajadust koordineerida sel eesmärgil kõiki olemasolevaid vahendeid ja ressursse, toonitades sealhulgas avaliku teenindamise kohustuse olulist rolli ühendatuse tagamisel linnakeskustega;
22. rõhutab pakilist vajadust ühistranspordimahu üldise suurendamise järele nii geograafilise katvuse kui ka suurema sageduse osas, et võtta arvesse reisijate arvu eeldatavat suurenemist.
Komitee juhib tähelepanu ühistranspordiettevõtjate pidevale alainvesteerimisele ja investeeringute puudujäägile viimastel aastakümnetel, nagu on rõhutanud Euroopa Kontrollikoda;
23. toonitab, et ühistransporti tuleb täiendada alternatiivsete pakkumiste ja mitmeliigilise transpordi kontseptsiooni­ dega, ning nõuab sellega seoses paindlikke ja nõudluspõhiseid esimese ja viimase kilomeetri lahendusi.
Komitee rõhutab samuti aktiivse liikuvuse ja eeskätt jalgrattasõidu edendamise tähtsust;
24. juhib tähelepanu vajadusele tagada kestliku ühistranspordi taristu ja seda laiendada, sealhulgas asjakohased elektribusside laadimissüsteemid, mis võimaldavad korraldada linnadevahelisi reise ebasoodsates kliima- ja maastikutingi­ mustes ning suurendavad sõidukiirust;
25. nõuab mitmeliigilise transpordi sõlmpunktide tugevdamist, et tagada sujuv üleminek ühelt transpordiliigilt teisele, sealhulgas tuleb parandada juurdepääsu aktiivsele liikuvusele ja rajada turvalisi jalgrattaparklaid, et inimeste ümberistumine ja kaupade ümberlaadimine toimuks kiiremini ja tõhusamalt;
26. rõhutab linnalähedaste ühenduste, sealhulgas piiriüleste ühenduste tähtsust, sest pendelränne ei lõpe linnapiiril ning see tuleb muuta lihtsamaks ka maapiirkondades ja piirialadel üle riigipiiride, luues näiteks süsteemi „Pargi ja sõida“ rajatisi, mis on ühendatud transpordivõrguga;
27. juhib tähelepanu vajadusele võtta meetmeid, et soodustada tellitavate ühistransporditeenuste kasutuselevõttu, eriti kaugetes ja äärepoolseimates maapiirkondades, ning kutsub komisjoni üles nii toetama selliste lahenduste katsetamist kui ka töötama välja sellise teenuse rahastamise ja toetamise süsteemi;